钦定古今图书集成/理学汇编/学行典/第208卷 > 鲍伦
## 钦定古今图书集成/理学汇编/学行典/第208卷 > 鲍伦

按《宁波府志》：“鲍伦，字孟彝，甫七岁。父”游学吴楚，莫
知所向。母孙氏抚伦，稍长，即治贾养母，必得欢心。朔
望焚香哀祷，愿父子终相见，如是者二十年。忽有老
人自慈谿来，谓伦曰：“汝父曩与我客湖广，至汉阳东
坞授徒，赘妇，生二女，不幸死矣，盍往归其尸。”已而至
慈谿，遍访老人不得，乃从所指示，诣汉阳迹之，皆符。
妇家惧有他意，讼于县。伦情弗即白，系狱数年。县上
府，府上监司，监司谓疑狱录有刺血验骸事。亲按墓
所发棺，令伦咬指滴血直入枯骨，其狱乃决。伦即买
棺敛，以己附体之衣，诉乞归葬，监司允之，表其空穴
曰“孝子冢。”监司即慈谿顾英也。前所与语老人，殆天
启之。伦至，家人多感以阴阳术，弗听。扶柩入堂，苫块
哀毁。不逾旬，妻妾子女死者七人，靡有孑遗。伦心甘
之，卜兆葬焉。越数年，复生子女各一人，皆谓“仁孝所
致”云。